CELEX: 
Language: hu
Date: 2018-07-12 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2016/438 felhatalmazáson alapuló rendeletnek a letétkezelők letétkezelési kötelezettségei tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A javaslat indokai és céljai 
            
            
               A 2014/91/EU irányelvvel
                  1
                módosított 2009/65/EK irányelv
                  2
                kiegészítéséről szóló (EU) 2016/438 felhatalmazáson alapuló bizottsági rendelet
                  3
                meghatározza a letétkezelők kötelezettségeit az ÁÉKBV-k ügyféleszközeinek letétkezelésére vonatkozóan. A 2009/65/EK irányelv 22a. cikke (3) bekezdésének c) pontja előírja, hogy amennyiben a letétkezelő letétkezelési funkciókat ruház harmadik felekre (megbízott letétkezelők), az eszközöket a megbízott szintjén is el kell különíteni. Az (EU) 2016/438 rendelet 16. cikke részletezi, hogy e kötelezettség hogyan teljesítendő. A 2016. október 13. óta szerzett tapasztalatok azt mutatják, hogy a 2009/65/EK irányelv 22a. cikke (3) bekezdésének c) pontjában meghatározott követelménnyel kapcsolatban további pontosításra van szükség.
            
            
               Az Európai Bizottság elismeri, hogy az értékpapírokra és a fizetésképtelenségre vonatkozó jogszabályokat európai szinten nem harmonizálták. Ugyanakkor elengedhetetlenül közös szabályokra van szükség a letétkezelők vagy megbízott letétkezelők által ügyfeleik számára őrzött eszközök védelmére. Ezeknek a letétkezelő vagy a megbízott letétkezelő fizetésképtelensége esetén biztosítaniuk kell az adott ÁÉKBV-hoz tartozó eszközök egyértelmű azonosíthatóságát és védelmét. A 2009/65/EK irányelv és az (EU) 2016/438 felhatalmazáson alapuló rendelet vonatkozó rendelkezései e célkitűzéseket követik. A letétkezelők számára az ÁÉKBV-k ügyféleszközeinek letétkezelése tekintetében meghatározott kötelezettségeknek az illetékes nemzeti hatóságok és a piaci szereplők általi eltérő alkalmazása azonban veszélyezteti az említett uniós jogi aktusok célkitűzéseit. A Bizottság ezért az egységes értelmezés megkönnyítése érdekében az (EU) 2016/438 rendelet erre vonatkozó szabályait pontosító módosításokra tesz javaslatot.
            
            
               Ez a javaslat az Európai Értékpapírpiaci Hatóság (ESMA) eszközelkülönítésre vonatkozó véleményét
                  4
                követi. Az ESMA több olyan kérdést azonosított, amelyek tekintetében az érdekeltek között nincs egyetértés, és felkérte a Bizottságot, hogy tisztázza a letétkezelők egyes kötelezettségeit abban az esetben, ha letétkezelési funkciókat ruháznak át harmadik felekre. Az ESMA az eszközelkülönítési követelmények pontosabb meghatározását és – különösen a letétkezelő és a megbízott letétkezelő vagy annak további megbízottja közötti elegendő információáramlás szerződéses előírására vonatkozó követelmény tekintetében – további biztosítékokkal történő kiegészítését javasolja. Javasolja továbbá a pontos nyilvántartási és egyeztetési rendszerek fenntartására vonatkozó követelmény megerősítését, ideértve azt, hogy az egyeztetések gyakorisága a gyűjtőszámlán tárolható összes eszközzel kapcsolatos kereskedési tevékenységek gyakorisága alapján kerüljön meghatározásra.
            
            
               Összhang a szabályozási terület jelenlegi rendelkezéseivel
            
            
               Ez a javaslat kiegészíti a 2014/91/EU irányelvvel módosított 2009/65/EK irányelvet. A javaslat módosítja az (EU) 2016/438 felhatalmazáson alapuló rendeletet. E rendelet 16. cikkét egyesek úgy értelmezték, hogy letétkezelőnként és alaptípusonként külön számlákat kell létrehozni a letétkezelői lánc minden egyes szintjén. Ez a javaslat azonban egyértelművé kívánja tenni, hogy az ÁÉKBV-k, az ABA-k és más ügyfelek eszközei az első megbízott letétkezelő szintjén vegyíthetők, azzal a feltétellel, hogy azokat kezdetben ugyanazon letétkezelő birtokolja (vagy azokat kezdetben ugyanaz a megbízott letétkezelő birtokolja, amennyiben ez további megbízottra ruházza át a letétkezelést).
            
            
               A Bizottság úgy véli, hogy i. 2016. október 13. óta elegendő tapasztalat gyűlt össze annak megállapításához, hogy a 2009/65/EK irányelv 22a. cikke (3) bekezdésének c) pontjában meghatározott letétkezelői kötelezettségeket tovább kell pontosítani; ii. az ESMA véleménye a letétkezelési funkciókra vonatkozó szabályok alapos technikai értékelését tükrözi; valamint iii. sürgősen pontosítani kell az eszközök elkülönítésére vonatkozó szabályokat, azok egységes alkalmazását biztosítandó az egész EU-ban. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Véleményének kidolgozása előtt az ESMA kétszer konzultált a nyilvánossággal: 2014. december 1. és 2015. január 30., valamint 2016. június 21. és szeptember 23. között. Az első konzultációs dokumentumra 38, a másodikra 44 válasz érkezett, amelyekből részletes képet lehetett alkotni a különböző érdekelt felek témával kapcsolatos álláspontjáról. A Bizottság az ESMA 2017. július 20-i véleményére alapozta munkáját, és a Bizottság ezért nem folytatott újabb nyilvános konzultációt e javaslat elkészítését megelőzően. A Bizottság 2018. május 29. és június 26. között nyilvános konzultációt rendezett, és ez a javaslat integrálja az ágazati szereplők azon, ismételten hangoztatott kérését, hogy az alkalmazás kezdőnapját tizennyolc hónappal késleltesse a jogalkotó. Emellett a Bizottság a jogi aktus világosabb megszövegezéséhez hozzájáruló megjegyzéseket is figyelembe vette.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A javaslat az (EU) 2016/438 felhatalmazáson alapuló rendelet következő módosításaira vonatkozik:
            
            
               A 13. cikk (1) bekezdésének c) pontja úgy módosul, hogy megállapítja azokat a tényezőket, amelyek meghatározzák a letétkezelő pénzügyi értékpapírszámlái és belső nyilvántartásai, valamint a letétkezelési funkciókkal megbízott harmadik felek pénzügyi értékpapírszámlái és belső nyilvántartásai közötti egyeztetés gyakoriságát. Ennél figyelembe kell venni a letétkezelő ÁÉKBV-ügyfelének kereskedési gyakoriságát és a más olyan ügyfelek kereskedési gyakoriságát, amelyek eszközeit ugyanazon a gyűjtőszámlán tartják.
            
            
               A 13. cikk (2) bekezdése módosul annak előírása érdekében, hogy a letétkezelő az ÁÉKBV-ügyfél nevében vagy az ÁÉKBV nevében eljáró alapkezelő társaság nevében nyitott pénzügyieszköz-számláin nyilvántartást vezessen, amely igazolja, hogy a harmadik félnél letétben tartott eszközök egy adott ÁÉKBV-ügyfélhez tartoznak. A letétkezelőnek mindenkor teljes áttekintéssel kell rendelkeznie ÁÉKBV-ügyfelei eszközeiről, amennyiben a letétkezelést harmadik félre ruházta át.
            
            
               A 15. cikk kiegészül a (2a) bekezdéssel, amely meghatározza a letétkezelő és harmadik fél között a letétkezelő ÁÉKBV-ügyfelei eszközeinek letétkezelői átruházásáról szóló szerződésben feltüntetendő minimális adatokat. A letétkezelőnek képesnek kell lennie arra, hogy azonosítsa a letétkezelői lánc valamennyi tagját, és biztosítania kell, hogy hozzáférjen a harmadik fél birtokában lévő valamennyi vonatkozó információhoz, annak érdekében, hogy az ISIN-kód vagy azzal egyenértékű azonosító révén ellenőrizhesse a harmadik fél által letétben tartott pénzügyi eszközök mennyiségét. Amennyiben a harmadik félnek a letétkezelési funkciót egy további harmadik félre kell átruháznia, a javasolt rendelkezés előírja, hogy a további harmadik félnek az átruházó fél által a letétkezelőnek biztosított jogokkal egyenértékű szerződéses jogokat kell nyújtania az átruházó harmadik fél számára. 
            
            
               A 16. cikk módosul annak érdekében, hogy egyértelművé tegye az eszközelkülönítési követelményeket azon harmadik felekre (megbízott letétkezelőkre) vonatkozóan, amelyekre átruházták az ÁÉKBV-k eszközeinek letétkezelését. A megbízott letétkezelő egy adott letétkezelő ÁÉKBV-, ABA- és más ügyfeleinek eszközeit ugyanazon a gyűjtőszámlán tarthatja, feltéve, hogy saját eszközeit, a letétkezelő saját eszközeit és a harmadik fél más ügyfeleihez tartozó eszközöket elkülönített pénzügyieszköz-számlákon tartja. Az eszközök fokozott védelme és az átruházott eszközök felügyeletére vonatkozó letétkezelői kötelezettség megkönnyítése érdekében a megbízott letétkezelőknek kimutatást kell kibocsátaniuk a letétkezelő számára, amikor az általuk letétben kezelt eszközökkel kapcsolatban változás következik be. Az új technológiai megoldások különösen hasznosak lehetnek e folyamat megkönnyítésében. Az egyeztetés gyakoriságának meghatározására szolgáló tényezők megegyeznek a felhatalmazáson alapuló rendelet 13. cikke (1) bekezdésének módosított c) pontjában meghatározott tényezőkkel. 
            
            
               A17. cikk (2) bekezdésének d) és e) pontja, valamint a 17. cikk (3) bekezdése törlésre kerül, mivel a javaslat szerint ezek beépülnek a felhatalmazáson alapuló rendelet 16. cikke (1) bekezdésének a nyilvántartás vezetésére és a letétben kezelt ÁÉKBV-eszközök jogállását befolyásoló releváns információk letétkezelőknek való továbbítására vonatkozó rendelkezéseibe. Ez az olyan eszközök letétkezelő általi nyomon követése szempontjából releváns, amelyeket a letétkezelési funkcióval megbízott harmadik felek kezelnek letétben, tekintet nélkül arra, hogy a harmadik fél az EU-n belül vagy kívül található.
            
            
               A 22. cikk (3) bekezdése helyébe új szöveg lép, amely az (EU) 2016/438 felhatalmazáson alapuló rendelet egy szerkesztési hibáját hivatott kijavítani: a 22. cikk (1) bekezdése szerinti igazoló dokumentumokra való hivatkozás helyett a rendelkezésnek a (2) bekezdésben említett igazoló dokumentumokra kellene hivatkoznia. 
            
         
         
            
            
                
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.7.12.)
            
            
               az (EU) 2016/438 felhatalmazáson alapuló rendeletnek a letétkezelők letétkezelési kötelezettségei tekintetében történő módosításáról 
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról szóló, 2009. július 13-i 2009/65/EK európai parlamenti és tanácsi irányelvre
                  5
                és különösen annak 26b. cikkére,
            
            
                mivel:
            
            
               (1)Az uniós szinten nem harmonizált, eltérő nemzeti értékpapír- és fizetésképtelenségi jogszabályok eredményeként különbözik az átruházható értékpapírokkal foglalkozó kollektív befektetési vállalkozások (ÁÉKBV) letétbe helyezett pénzügyi eszközei fizetésképtelenségi kockázatokkal szembeni védelmének szintje. Annak érdekében, hogy az ügyféleszközök a 2009/65/EK irányelvben előírt hathatós védelmét biztosítani lehessen, és figyelembe véve az említett nem harmonizált területekre vonatkozó szigorúbb nemzeti jogi követelményeket, tisztázni kell a 2009/65/EK irányelvben meghatározott, az eszközök letétkezelésével kapcsolatos kötelezettségeket. 
            
            
               (2)Az illetékes hatóságok és az ágazati szereplők jelenleg különbözőképpen alkalmazzák az (EU) 2016/438 felhatalmazáson alapuló rendeletben meghatározott, eszközelkülönítésre vonatkozó követelményeket. Míg a letétkezelői lánc első szintjén lévő letétkezelők kötelesek minden egyes ÁÉKBV-ügyfél pénzügyi eszközeit egyedi számlán vezetni, egyértelművé kell tenni, hogy amennyiben a letétkezelési funkciót harmadik félre ruházták át, ez a harmadik fél egy adott letétkezelő ügyfeleinek eszközeit, ideértve az ÁÉKBV-k és az alternatív befektetési alapok (ABA) eszközeit, gyűjtőszámlán tarthatja. Ez a gyűjtőszámla sosem tartalmazhatja a letétkezelő és a harmadik fél saját eszközeit, sem a harmadik fél más ügyfeleinek eszközeit. Ennek megfelelően, amennyiben a letétkezelési funkció további átruházásra kerül, a további megbízott letétkezelőnek képesnek kell lennie arra, hogy az átruházó megbízott letétkezelő ügyfeleinek eszközeit gyűjtőszámlán tartsa. Ez a gyűjtőszámla sosem tartalmazhatja a további megbízott letétkezelő és az átruházó megbízott letétkezelő saját eszközeit, sem a további megbízott letétkezelő egyéb ügyfeleinek eszközeit. Erre azért van szükség, hogy egészséges egyensúly jöjjön létre a piaci hatékonyság és a befektetők védelme között.
            
            
               (3)Annak érdekében, hogy minimalizálni lehessen az olyan harmadik felek pénzügyieszköz-gyűjtőszámláin tartott eszközöket érintő veszteségek kockázatát, amelyekre letétkezelési funkciót ruháztak át, az ÁÉKBV-ügyfél letétkezelőjének pénzügyi értékpapírszámlái és nyilvántartásai, valamint a harmadik fél vagy – amennyiben a letétkezelési funkciót a letétkezelői lánc további tagjaira ruházták át – a harmadik felek pénzügyi értékpapírszámlái és nyilvántartásai közötti egyeztetések gyakoriságának biztosítania kell a vonatkozó információk kellő időben történő továbbítását a letétkezelőhöz. Ezen túlmenően az egyeztetések gyakoriságát a gyűjtőszámlán történő bármely mozgástól függővé kell tenni, beleértve a letétkezelő más ügyfeleihez tartozó olyan eszközöket érintő ügyleteket is, amelyeket ugyanazon a gyűjtőszámlán tartanak nyilván, mint az ÁÉKBV eszközeit.
            
            
               (4)A letétkezelőnek képesnek kell lennie arra, hogy feladatait akkor is hatékonyan teljesítse, ha az ÁÉKBV-ügyfeleihez tartozó eszközök letétkezelését harmadik félre ruházzák át. Szükséges ezért előírni, hogy a letétkezelő az ÁÉKBV nevében vagy az ÁÉKBV nevében eljáró alapkezelő társaság nevében nyitott pénzügyieszköz-számláin nyilvántartást vezessen, amely igazolja, hogy a harmadik félnél letétben tartott eszközök az adott ÁÉKBV-hoz tartoznak. 
            
            
               (5)A letétkezelők azon harmadik felekkel szembeni pozíciójának megerősítése érdekében, akikre az eszközök letétkezelését átruházták, ezt a kapcsolatot írásbeli hatáskör-átruházási szerződéssel kell dokumentálni. A szerződésnek lehetővé kell tennie a letétkezelő számára, hogy minden szükséges lépést megtehessen annak biztosítására, hogy a letétben kezelt eszközök megfelelő védelemben részesüljenek, és a harmadik fél mindenkor megfeleljen a hatáskör-átruházási szerződésnek, valamint a 2009/65/EK irányelv és az (EU) 2016/438 felhatalmazáson alapuló rendelet
                  6
                követelményeinek. A letétkezelőnek és a harmadik félnek továbbá hivatalosan meg kell állapodnia arról, hogy a harmadik fél továbbruházhatja-e a letétkezelési funkciókat. Ebben az esetben az átruházó harmadik fél és az általa a letétkezelési funkciókkal megbízott harmadik fél közötti szerződésnek a letétkezelő és az átruházó harmadik fél között megállapítottakkal egyenértékű jogokról és kötelezettségekről kell rendelkeznie. 
            
            
               (6)Annak érdekében, hogy a letétkezelő teljesíthesse feladatait, meg kell erősíteni a letétkezelők harmadik felek feletti felügyeletét, függetlenül attól, hogy azok az Unión belül vagy kívül működnek. Elő kell írni, hogy a letétkezelők ellenőrizzék, hogy az ÁÉKBV-k pénzügyi eszközeit helyesen tartják-e nyilván az említett harmadik felek könyveiben. A harmadik felek nyilvántartásainak kellően pontosaknak kell lenniük ahhoz, hogy azokból azonosítható legyen az eszközök jellege, helye és tulajdonosa. A letétkezelő feladatai hatékony teljesítésének elősegítése érdekében a harmadik feleknek nyilatkozniuk kell a letétkezelő felé a letétkezelő ÁÉKBV-ügyfeleinek letétben kezelt eszközeit érintő változásokról. 
            
            
               (7)Az (EU) 2016/438 felhatalmazáson alapuló rendelet egyértelműségének és jogbiztonságának javítása érdekében módosítani kell bizonyos belső hivatkozásokat, amelyek helytelenek. Ezért az (EU) 2016/438 felhatalmazáson alapuló rendeletet ennek megfelelően módosítani kell.
            
            
               (8)Annak érdekében, hogy a letétkezelők időt kapjanak az új követelményekhez való alkalmazkodásra, az alkalmazás kezdőnapját az e rendelet Európai Unió Hivatalos Lapjában való kihirdetésétől számítva tizennyolc hónappal el kell halasztani. 
            
            
               (9)Az e rendelettel bevezetett intézkedések összhangban vannak az Európai Értékpapírpiaci Hatóság véleményével
                  7
               .
            
            
               (10)Az e rendelettel bevezetett intézkedések összhangban vannak az Európai Értékpapír-bizottság szakértői csoportjának véleményével.
            
         
         
            
               (11)Az (EU) 2016/438 felhatalmazáson alapuló rendeletet ezért ennek megfelelően módosítani kell, 
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2016/438 felhatalmazáson alapuló rendelet a következőképpen módosul:
            
            
            
                 
            
            
               1.A 13. cikk a következőképpen módosul:
            
            
               a)az (1) bekezdés a következőképpen módosul:
            
            
               i. a c) pont helyébe a következő szöveg lép:
            
            
               „c)szükség szerinti gyakorisággal egyeztetéseket végez a letétkezelő belső számlái és nyilvántartásai, valamint a 2009/65/EK irányelv 22a. cikkével összhangban a letéti őrzéssel megbízott valamely harmadik fél belső számlái és nyilvántartásai között;”;
            
            
               ii. a szöveg a következő második albekezdéssel egészül ki:
            
            
               „Az első albekezdés c) pontjával összefüggésben az egyeztetések gyakoriságát a következők alapján kell meghatározni:
            
            
               a)az ÁÉKBV szokásos kereskedési tevékenysége;
            
            
               b)a szokásos kereskedési tevékenységen kívül eső kereskedési ügyletek; 
            
            
               c)bármely más olyan ügyfél nevében zajló kereskedési ügylet, akinek az eszközeit a harmadik fél ugyanazon a pénzügyieszköz-számlán tartja, mint az ÁÉKBV eszközeit.”;
            
            
               b)a (2) bekezdés helyébe a következő szöveg lép:
            
            
               „(2) 
                     Amennyiben a letétkezelő a letétben őrzött eszközök tekintetében a 2009/65/EK irányelv 22a. cikkével összhangban harmadik felet bízott meg a letéti őrzési funkciókkal, továbbra is vonatkoznak rá az (1) bekezdés a)–e) pontjában meghatározott követelmények. A letétkezelőnek biztosítania kell továbbá, hogy a harmadik fél megfeleljen az (1) bekezdés b)–g) pontjában meghatározott követelményeknek.”. 
            
            
               2.A 15. cikk a következő (2a) bekezdéssel egészül ki:
            
            
               „(2a)
                     A szerződés, amelynek révén a letétkezelő harmadik felet jelöl ki a letétkezelő ÁÉKBV-ügyfelei eszközeinek letéti kezelésére, legalább a következő rendelkezéseket tartalmazza:
            
            
               a)a letétkezelő tájékoztatáshoz, ellenőrzéshez való jogának, valamint az eszközöket tartó harmadik fél nyilvántartásaihoz és pénzügyieszköz-számláihoz való hozzáférésének a garanciája, amely biztosítja, hogy a letétkezelő teljesíthesse felügyeleti és átvilágítási kötelezettségeit, és különösen azt, hogy a letétkezelő:
            
         
         
            
               i. a letétkezelői lánc valamennyi tagját azonosíthassa; 
            
            
               ii. ellenőrizhesse, hogy a letétkezelő könyveiben az ÁÉKBV nevében vagy az ÁÉKBV nevében eljáró alapkezelő társaság nevében nyitott pénzügyieszköz-számlán nyilvántartott, azonosított pénzügyi eszközök mennyisége megfelel-e az adott ÁÉKBV tekintetében a harmadik fél könyveiben nyitott pénzügyieszköz-számlán nyilvántartott, a harmadik fél által letétben kezelt azonosított pénzügyi instrumentumok mennyiségének;
            
            
               iii. ellenőrizhesse, hogy a kibocsátó központi értéktáránál vagy annak ügynökénél a harmadik fél nevében a harmadik fél ügyfelei javára nyitott pénzügyieszköz-számlán nyilvántartott, azonosított pénzügyi eszközök mennyisége megfelel-e a letétkezelő könyveiben az egyes ÁÉKBV-ügyfelek vagy az ÁÉKBV nevében eljáró alapkezelő társaság nevében nyitott pénzügyieszköz-számlákon nyilvántartott, azonosított pénzügyi eszközök mennyiségének;
            
            
               b)a harmadik fél és egy további harmadik fél közötti, a letétkezelési funkciók további átruházása esetén megállapított egyenértékű jogok és kötelezettségek részletei.”. 
            
            
               3.A 16. cikk (1) bekezdésének helyébe a következő szöveg lép:
            
            
               „(1)
                     Amennyiben a letéti őrzési funkciókat részben vagy egészben harmadik félre ruházták át, a letétkezelő annak érdekében, hogy a letéti őrzési funkciók ellátásával a 2009/65/EK irányelv 22a. cikkével összhangban megbízott harmadik fél az említett irányelv 22a. cikke (3) bekezdésének c) pontjában meghatározott elkülönítési kötelezettségnek megfelelően járjon el, biztosítja és ellenőrzi, hogy a harmadik fél: 
            
            
               a)a harmadik fél könyveiben a letétkezelő ügyfelei pénzügyi eszközeinek letéti kezelése céljából nyitott, a letétkezelő, a harmadik fél és a harmadik fél egyéb ügyfeleinek saját pénzügyi eszközeit nem tartalmazó pénzügyieszköz-számlán megfelelően nyilvántartja az azonosított pénzügyi eszközöket, hogy lehetővé tegye a letétkezelő számára annak ellenőrzését, hogy ezek mennyisége összhangban van-e a letétkezelő könyveiben az ÁÉKBV-ügyfelei vagy az ÁÉKBV nevében eljáró alapkezelő társaság nevében nyitott számlán nyilvántartott, azonosított pénzügyi eszközök mennyiségével; 
            
            
               b)a szükséges nyilvántartásokat és a pénzügyieszköz-számlákat úgy vezeti, hogy a letétkezelő bármikor és késedelem nélkül megkülönböztethesse a letétkezelő ügyfeleinek eszközeit a harmadik fél saját eszközeitől, a harmadik fél egyéb ügyfeleinek eszközeitől és a letétkezelő saját számlájára tartott eszközöktől; 
            
            
               c)a nyilvántartásokat és a pénzügyi értékpapírszámlákat úgy vezeti, hogy biztosítsa azok pontosságát és különösen azok összhangját a letétkezelő ÁÉKBV-ügyfelei számára letétben kezelt eszközökkel, továbbá azt, hogy azok alapján a letétkezelő bármikor meghatározhassa ezen eszközök pontos jellegét, hollétét és tulajdonosi státuszát;
            
            
               d)a letétkezelő ÁÉKBV-ügyfeleinek eszközeiről rendszeresen és minden esetben, amikor változás következik be a feltételekben, részletes kimutatást bocsát a letétkezelő rendelkezésére;
            
            
               e)szükség szerinti gyakorisággal egyeztetéseket végez pénzügyieszköz-számlái és belső nyilvántartásai, valamint a 2009/65/EK irányelv 22a. cikke (3) bekezdésének c) pontjával összhangban a letéti őrzési funkciókkal megbízott valamely harmadik fél pénzügyieszköz-számlái és belső nyilvántartásai között. 
            
            
               Az egyeztetés gyakoriságát a 13. cikk (1) bekezdésének megfelelően kell meghatározni;
            
            
               f)megfelelő szervezeti megoldásokat vezet-e be a pénzügyi eszközöknek vagy e pénzügyi eszközökkel kapcsolatos jogoknak a pénzügyi eszközökkel való visszaélésből, csalásból, nem megfelelő ügyvitelből, nem megfelelő nyilvántartás-vezetésből vagy gondatlanságból eredő elvesztése vagy csökkenése kockázatának minimalizálása érdekében;
            
            
               g)az ÁÉKBV pénzeszközeit harmadik ország központi bankjánál, vagy harmadik országban engedélyezett hitelintézetnél lévő számlán vagy számlákon tartja, feltéve, hogy a harmadik országban a hitelintézetekre alkalmazott prudenciális felügyeleti és szabályozási követelményeket az ÁÉKBV székhely szerinti tagállamának illetékes hatóságai az Unióban alkalmazottakkal legalább egyenértékűnek tekintik, a 2009/65/EK irányelv 22. cikke (4) bekezdésének c) pontjával összhangban.”.
            
            
               4.A 17. cikk a következőképpen módosul:
            
            
               a)a (2) bekezdés a) pontja helyébe a következő szöveg lép:
            
            
               „független természetes személytől vagy jogi személytől jogi tanácsot kap, amely megerősíti, hogy az alkalmazandó fizetésképtelenségi jog elismeri a letétkezelő ügyfelei eszközeinek a harmadik fél saját eszközeitől, a harmadik fél más ügyfeleinek eszközeitől, a harmadik fél által a letétkezelő saját számlájára tartott eszközöktől való elkülönítését, és hogy a letétkezelő ÁÉKBV-ügyfeleinek eszközei nem képezik a harmadik fél vagyonának részét fizetésképtelenség esetén, és nem lehet azokat a 2009/65/EK irányelv 22a. cikkének megfelelően letéti őrzési funkciókkal megbízott harmadik fél hitelezői között felosztani vagy ezek javára értékesíteni;”;
            
            
               b)a (2) bekezdés d) és e) pontját el kell hagyni;
            
            
               c)a (3) bekezdést el kell hagyni.
            
            
               5.A 22. cikk (3) bekezdése helyébe a következő szöveg lép:
            
         
         
            
               „Az alapkezelő társaság vagy a befektetési társaság igazolja az ÁÉKBV székhely szerinti tagállamának illetékes hatósága számára, hogy számára megfelel a letétkezelő kijelölése, és hogy a kijelölés kizárólag az ÁÉKBV és az ÁÉKBV befektetőinek érdekét szolgálja. Az alapkezelő társaság vagy a befektetési társaság az ÁÉKBV székhely szerinti tagállamának illetékes hatósága rendelkezésére bocsátja a (2) bekezdésben említett igazoló dokumentumokat.”.
            
            
               2. cikk 
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
            
               Ezt a rendeletet [OP kérjük illessze be a dátumot – a kihirdetést követő tizennyolcadik hónap első napja]-tól/-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2018.7.12-án.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Európai Parlament és a Tanács 2014/91/EU irányelve (2014. július 23.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról szóló 2009/65/EK irányelvnek a letétkezelői funkciók, a javadalmazási politikák és a szankciók tekintetében történő módosításáról (HL L 257., 2014.8.28., 186. o.).
               
               
                  
                     (2)
                  
                        Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
               
               
                  
                     (3)
                  
                        A Bizottság (EU) 2016/438 felhatalmazáson alapuló rendelete (2015. december 17.) a 2009/65/EK európai parlamenti és tanácsi irányelvnek a letétkezelők kötelezettségei tekintetében történő kiegészítéséről (HL L 78., 2016.3.24., 11. o.).
               
               
                  
                     (4)
                  
                        Az ESMA 2017. július 20-i 34–45–277. sz. véleménye.
               
               
                  
                     (5)
                  
                        HL L 302., 2009.11.17., 32. o. 
               
               
                  
                     (6)
                  
                        A Bizottság (EU) 2016/438 felhatalmazáson alapuló rendelete (2015. december 17.) a 2009/65/EK európai parlamenti és tanácsi irányelvnek a letétkezelők kötelezettségei tekintetében történő kiegészítéséről, HL L 78., 2016.3.24., 11. o.
               
               
                  
                     (7)
                  
                        Az ESMA 2017. július 20-i 34 45 277. sz. véleménye.